# Die Mülle von Schwyndelszheym vnd Gredt Müllerin Jarzeit

Textdaten :
| Autor: | Thomas Murner |
| Illustrator: | {{{ILLUSTRATOR}}} |
| Titel: | Die Mülle von Schwyndelszheym vnd Gredt Müllerin Jarzeit |
| Untertitel: | |
| aus: | Vorlage:none |
| Herausgeber: | |
| Auflage: | |
| Entstehungsdatum: | |
| Erscheinungsdatum: | 1515 |
| Verlag: | Matthias Hüpfuff |
| Drucker: | {{{DRUCKER}}} |
| Erscheinungsort: | Straßburg |
| Übersetzer: | |
| Originaltitel: | |
| Originalsubtitel: | |
| Originalherkunft: | |
| Quelle: | Zwickauer Facsimiledrucke No. 2. Thomas Murner. Die Mühle von Schwindelsheim. Zwickau S. Verlag von F. Ullmann. 1910. Digital bei Internet Archive und Djvu auf Commons |
| Kurzbeschreibung: | |
| Artikel in der Wikipedia ||
| Eintrag in der GND: {{{GND}}} ||
| Bild ||
| Die Mülle von Schwyndelszheym.djvu ||
| Bearbeitungsstand ||
| fertig ||
| Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. ||
| Um eine Seite zu bearbeiten, brauchst du nur auf die entsprechende [Seitenzahl] zu klicken. Weitere Informationen findest du hier: Hilfe ||
| Indexseite ||
* Editionsrichtlinien
* Als Grundlage dienen die Wikisource:Editionsrichtlinien.
* Überschriebene Buchstaben werden mit <sup> hochgestellt.
* Das Capitulum-Zeichen wurde weglassen.
* Abkürzungen werden aufgelöst
* Alle redaktionellen Texte dieses Projektes stehen unter der Lizenz CC-BY-SA 2.0 Deutschland
* Wir essel handt hyn durch gerissen
* dz wir hie sitzen vff dem küsse
* Man mvß vns esselen baß für gon
* den man dem keyser vor hat thon.
* DRy mil von Straßburg ligt ein mül
* Von der redt ieder man so vil
* Dz mich groß wunder hat genümen
* wo doch so seltzam red har kümen
* findt man vnbehoblet lüth
* die gar zu$^o$ berden kynnend nüt
* Vnd die do handt ein eygen kopff
* oder sunst wer sey ein tropff
* Der weder schimpff noch ernste kan
* gen schwindelßheim mu$^o$ß er bal gan
* vnd sich den müller deuffen lan
* Als ich die sach nün baß betracht
* so sihe ich das der nam hat gemacht
* Solche vffru$^o$r in dem landt
* das yedem ist die müle bekandt
* Sie heysset schwindelßheymer müll
* wer dissen namen kennen will
* Der selbig lern was schwindel sey
* so mag er das als mercken fry
* Schwindel ist ein wanckel mu$^o$t
* den mensch dorheit selber dut
* Vnd ist zu$^o$ allem fal gerist
* schwindelem haupt gar vil gebrist
* Wer gsellig leben wel vff erden
* der selbig lern auch menschlich berden
* Vnd lu$^o$g das er sein haupt bewar
* das er gon schwindelßheym nit far
* Wer vber tisch bey geselschafft sitzt
* vnd sich bey schimpff in zorn erhitzt
* Vnd wo man ernsten sol wil schimpffen
* Nüt fu$^e$glichs fahen an mit glimpffen
* In dugendt zeygen sich so blindt
* wie er mit got sey geschwister kindt
* Vnd kan zu$^o$ aller sach kein art
* dar zu$^o$ fliecht got ein stro$^e$in bart
* Vnd spilt mit im der haber geiß
* auch briet dem gonch die eyer heiß
* Schnidt im lo$^e$ffel groß vnd klein
* Dar zu$^o$ dreyt er im ermel ein
* Belybt ein standtfast auch do mit
* den pfeffer vff das tisch tu$^o$ch schüt
* Vnd laßt im vor ein affen scheren
* von seiner frawen sich wil neren
* Ab dem zun ein sachen brechen
* vnd hinderm wein will hawen stechen
* Verlornen hauffen greiffen an
* mit lieben gensen stille stan
* Der selb mu$^o$ß hyn zur mylen gan
* den müller noch baß theuffen lan
* Wer vberg zun sein gfatter grießt
* Ein sack an gantzen enden bu$^e$ßt
* Mit christem glauben gat vff steltzen
* durch ein mal korb frysset seltzam
* Vnd laßt ein bseichten sack sich zwingen
* nach sattel narung vil wil ringen
* Vnd dem buren gulden schriben
* die mu$^o$ß man all zu$^o$r müllen triben
* Sie seint irs haupts nit wol bewart
* darumb gan schwindelßheim man fart
* Der schwindelßheymer wayß ich ein
* der dreit im ruck ein schelmen bain
* Vnd kan mir flo$^e$he heuschrecken sünnen
* mit hinder stichen gelt gewynnen
* Setzen kleine stu$^e$l vff benck
* dz selb seind alles schwindel schwenck
* Vnserem rappen mu$^o$ß yn strichen
* mit grossem suffen vßher kichen
* Seinem gsellen fu$^e$ßly halten
* vnd ein ha$^e$rly fein zerspalten
* Mit lechlen kummen an das brett
* Fraw kriemhilt wecken vß dem bett
* Mein betzly vmb das leder schlagen
* am prediger stu$^o$l von enten sagen
* vnd dar zu$^o$ hon ein gu$^o$tten magen
* Mein arme schefflly schinden gar
* vnd mit roßdreck schwymmen har
* zu$^o$ sehen spylen seinen kinden
* den hu$^e$neren ire schwentz vff binden
* Den karren schmieren das er lauff
* regieren nach dem marckt sein kauff
* Vff beben süberlich die bain
* oder sunst sein katzen rayn
* Ein hagel syeden im grind lusen
* In eim tag sein erb verbusen
* Ho$^e$ren wachsen alles graß
* vor yderman verstone baß
* Mit krieg vnd heffen brechen schaden
* Den armen essel vber laden
* Bey der nasen fieren mich
* vnderm hu$^e$tlin süberlich
* Spilen \ durch ein bret erliegen
* mit rot welsch alle welt betriegen
* Mit andrem dreck sich weschen reyn
* verdowen hertte kyssel stein
* Den affen lernen gigen schon
* gestrifflet sein \ vnd mümlen gon
* Mit zwey liecht dem teuffel borgen
* vnd nür die fo$^e$gly lassen sorgen
* Auch ein dreck wider stincken machen
* mit iuden spiessen sich besachen
* Nach der decken strecken sich
* Dieb ab dem galgen knipffen glich
* Vnd sie wider hencken dran
* vff stecken rytten ynhar gan
* Eyer wannen \ eng gebrissen
* vnd vff den grossen huffen schissen
* Gu$^o$t frum bu$^o$b sein bey gu$^o$tem wein
* O legen die all in dem reyn
* Die in dem haupt solch schwindel tragen
* so do$^e$rfft der myller sich nym klagen
* das sie den zynß im dannen tragen
* Das bad vß schütten mit den kinden
* vmb gelt im seinen essel schinden
* Es mu$^e$st nit vff dem zan vß gon
* dz peter nit sein kopff will lon
* Vff nüß schalen were kein fründtschafft mere
* so guckten die geuch auch nym so sere
* Sie fischten nymmer vor dem berren
* so lieff der hengst nit nach den merren
* Doch wo sie dise stuck nit triben
* so wer die mül verborgen blyben
* Die stück die ich ob hab genant
* Noch tusendt mere mir seind bekant
* Vnd schwindlen in dem haupt daruon
* Das sie warlich kum blyben ston
* Ich besorg wo man sie nit erwyscht
* sie syend zu$^o$ dem fall gerist
* Darumb Salomon dz selber iahe
* das er kein schwindlen nie mer sahe
* Das sich eim fall so woll verglicht
* wie man falsch goldt vff steinen stricht
* Die schwindelßheymer hab ich genent
* wie ich sie vormals hab erkent
* Nun will ich yetzundt weiter sagen
* wie sie den zinß der mül entragen
* Wie wol ich vil dar gegen fyndt
* die gebendt mer dens schuldig seindt
* Zu$^o$ schwindelßheim gredt müllerin
* ist leider schon gestorben hyn
* Darumb zucht vßhin mancherman
* Das er ir iarzeit mo$^e$g began
* Keiser \ künig \ fürsten \ herren
* hondt sich vor zeit nit mo$^e$gen weren
* Sie mu$^o$sten vff diß iarzeit kummen
* so bald sie hondt den todt vernummen
* Gredt müllerin ob alln ein kron
* die in so vil dienst hat gethon
* Es sol sich niemans wundren dran
* das man ir iarzeit will began
* vnd dar kumpt so manch tusendt man
* Es ist ein eren fraw gesein
* die yederman kundt dienen fein
* Bestia sag ich für war
* freylich die best in allen vor
* Insingnis meretrix auch do mit
* ya singen nach dem meister drytt
* Ich mu$^o$ß beschriben all ir tugendt
* im alter har biß von der iugendt
* Sie hatt sich ghalten also schon
* das man sie billich sol begon
* Gespunnen was sie vß luter syden
* vnd kundt nie ding denn zarts erlyden
* Sie was so lyß vnd zart gebachen
* das sie kundt mit dem arßloch krachen
* Pfersich kernen groß vnd klein
* das thetten ir schne weissen bein
* Man mu$^o$st so senfft reden zu$^o$ ir
* das ir der schwindel schüß nit für
* Wie wol das mich nit wunder nympt
* den weipplich zerten solches zimpt
* Denn wer die sach will werden ynnen
* was alle weiber yetzundt künnen
* So gib in an die kunckel spynnen
* vnd zal darnach was sie gewynnen
* Gredt müllerin brandt mit gesicht
* das eim der flam dz hertz durch sticht
* Sie weich mit augen niemans nit
* ob sie der keiser selber byt
* do mit ir hertz sie vßhar schüt
* Sie hielt all zeit ir augen styll
* als eine die verraten will
* Mit den augen ir gemüt
* dem mann entzündts do mit sein blu$^e$t
* das es gantz schellig würdt vnd wyet
* Wie wol ich hab ein grosses wunder
* an frümen frawen nür besunder
* das sie ir augen nit thu$^o$ndt vnder
* So sie das selb doch sicher wissen
* dz nersche mann seind bald beschissen
* Wellendt ir belyben frum
* yns teüffels namen kere dich vmb
* Nit syhe du mich an als du nit soltst
* vnd du mich yetz glich kauffen woltst
* Vnzüchtig augen botten sindt
* wie man das hertz im menschen findt
* Doch kundt gredt müllerin disen tandt
* Das sie mit augen in dem landt
* Gefeßlet hatte manchen mann
* dann lechlet sie in fründtlich an
* Das einer maynt es sey schon gthan
* Sie wo$^e$l in für ein bulen han
* Dann kundt sie erst den blinden fieren
* vnd war sie wolt do hyn regieren
* Denn sie im gantz vnd gar gefalt
* Nun ho$^e$r zu$^o$ wie er es heimlich halt
* Er dingt im ettwa zwentzig schu$^o$ler
* der selb heimlich verschwigent bu$^o$ler
* Die singendt ir denn vor dem hauß
* das bo$^e$rendt die dynn vnd auch duß
* Im hauß macht er ir vngemach
* so der ee mann merckt die sach
* Vnd das ho$^e$rt all nachpurschafft
* das yede zu$^o$ dem fenster gafft
* Vnd sehendt das die selbig sey
* die so still treybt bu$^o$lery
* Also halt er sein heimlicheyt
* das nyemans denn ein yeder seyt
* Wie kan der selb sein bu$^o$len schwigen
* der das laßt vff der fidel gigen
* Mit trummetten vnd mit singen
* das durch die gantze statt mu$^o$ß klingen
* Der nar würdt also gar verblendt
* das er sich selb vnd sie auch schendt
* So rüefft er dann was kan die schon
* hettstu die frag an mich gethon
* Ich wolt dir bald das han gesagt
* was sie kan die rayne magt
* Gredt müllerin kundt beym bu$^o$len ligen
* vnd dich lon vff der gassen schryen
* Wenn du wenst du syest allein
* so hat sie in dem bett noch ein
* Sie kan dich lernen hechlen lecken
* vnd lassen wüetten wie ein gecken
* Sie kan dich singen lassen pfiffen
* vnd sie dir nach dem seckel greiffen
* Sie kan dich lernen hefftig schwitzen
* von dem schne als von der hitzen
* wenn sie ru$^o$wet so mu$^o$stu blitzen
* Sie kan mit falscheit dich ergetzen
* Ein schühebutzen in das fenster setzen
* Wenn du wenest sie lyg selb do
* so ists ein butz gemacht vß stro
* Sie kan zu$^o$ nacht dich machen lauffen
* vnd vmb ein krantz ein schuben kauffen
* Sie kan dich bey der nasen fieren
* das bu$^o$ler mu$^e$ßly zamen rieren
* Sie kan dich zu$^o$ eim narren machen
* vnd wenn du waynst so kan sie lachen
* Sie kan dich gantz vnd gar verarmen
* vnd thu$^o$st sie dennocht nüt erbarmen
* Wiltu kein pfennig fallen lassen
* verspotten kan sie dich vnd hassen
* Sie kan dich lassen sein ein tropffen
* vnd die gantze nacht lon klopffen
* Wenn sie dich nit will lassen yn
* so kan sie nit do heyme sein
* das alles kan gredt müllerin
* Ja do sie noch im leben was
* die weiber handts auch gelernet das
* vnd künnends denn gredt müllerin baß
* Durch solchen dienst vnd so$^e$lche kunst
* erwarb sie so ein grassen gunst
* Das weltlich geistlich alle sandt
* vff ir iarzeit seind gerandt
* vnd kent man sie in allem landt
* Das iarzeit ist in grosser acht
* denn man kein keiser nie hatt gemacht
* Wo sie in der kirchen ston
* so schickent sich hyn vß zu$^o$ gon
* Gen schwindelßheim hyn vff die müll
* do man das iarzeit halten will
* Wer von bu$^o$lschafft hie verdirbt
* mit lachen nach dem waynen wirbt
* Vnd küßt sich hie mit lieb zu$^o$ todt
* der selb vff dises iarzeit gadt
* vnd kumpt von lieb in leydes not
* Denn warlich hie nach lieben werben
* ist in fründtlicheit verderben
* vnd in eignem schmaltz ersterben
* Wer vff erden bu$^o$len thu$^o$t
* der kumet gar su$^e$ß in groß armu$^o$t
* Louff hyn stürm an die gro$^e$sten glocken
* das wir do mit zu$^o$ samen locken
* Allen gu$^o$ten lieben gsellen
* die mit vns iarzeit hallten wellen
* Die glock ist frylich gossen schon
* das man so wyt ho$^e$rt iren thon
* das ieder wiß zu$^o$m iarzeit gon
* Man solt die grossen glocken lüten
* nit mer denn zu$^o$ den ho$^e$chsten zeitten
* So ist es leyder ietz vff erden
* das nur die schellen klingelet werden
* Wenn sich got der herr ertzeigt
* so findt man kum ein der sich neigt
* Wenn aber ietzundt iung vnd alten
* gredt müllerin will iarzeit halten
* Vnd Adams ryp sehen zu$^o$ zeitten
* mit grossen glocken mu$^o$ß man lytten
* Denn das rypp ist wunderlich
* vnd kan allzeit erbeben sich
* Das solch rypply nur allein
* me thu$^o$t denn sunst ein huffen beyn
* Denn wo der tüffel vogel facht
* das wyb er zu eim kutzen macht
* Vil werden durch den kutzen betrogen
* ich habs nit vß den fingeren gsogen
* Denn Eua was das erste rypp
* das solche grosse hochfart trypp
* Da durch sie vns vnd selber sich
* in kummer stiesse iemerlich
* Do sie den appfel anesach
* so bald der teüffel zu$^o$ ir sprach
* Eßt ir den apffel mit geferden
* so werdendt ir als go$^e$tter werden
* Wyssen bo$^e$ß vnd auch das gu$^o$t
* do fiel das weib in vbermu$^o$t
* als ein hoffertigs rippli thu$^o$t
* Vnd fieng an go$^e$tlich art begeren
* vnd meynt wenn sie auch go$^e$tter weren
* Auch vnderstu$^o$ndt sich got zu$^o$ glichen
* doch gott zu$^o$ werden nympt vil kichen
* Eua hat ein somen geseyet
* Den man noch yetz vff erden meyet
* Der grundt ist an im selbs so gu$^o$t
* das er so grossen wu$^o$cher thu$^o$t
* Was hoff art in den wybren steckt
* die hatt vns Tullia wol endeckt
* Denn do ir vatter was erschlagen
* das sie selbs hat angetragen
* Vff das ir mann mo$^e$cht künig werden
* saß vff ein karch sie mit geferden
* Zu$^o$m radthauß ließ sie ylendts rennen
* do sie irn mann hort künig nennen
* Im glück zu$^o$ wynschen in zu$^o$ griessen
* ir vatter lag todt vndern fu$^e$ssen
* Vnd was sunst eng die selbig gaß
* so bald der fu$^o$rmann sahe das
* Stu$^o$ndt er styll vnd meynt im syn
* man solt den todten nemmen hyn
* Bald warff das schentlich vppig wyb
* ein stu$^o$l dem fu$^o$rmann in sein lyb
* Vnd zwang in das er mit dem karren
* mu$^o$st uber iren vatter faren
* Sie hett genu$^o$gsam do mit zeigt
* wo zu$^o$ die weiber seindt geneigt
* Vnd das sie mer nach hochfart stellen
* denn all ir elter eren wellen
* Sie handts behauptet mit dem schwert
* das die groß glock gelütet werdt
* Wo man ir hochtzeit sol begon
* die gro$^e$st glock mu$^o$ß man leüten lon
* Irs brangen vnd ir hoffart berden
* Gar offt vnd dick gestraffet werden
* Sie machen vff den kopff ein pundt
* vnd ist verdarraßt in der mundt
* Vnd wicklendt sich so seltzem dreyn
* ich wolt vil ee im harnasch sein
* Was ists das ir euch mutzen schon
* vnd so ho$^e$fflich sehen lon
* In ro$^e$cken \ hembder \ vnd in kleyt
* die yede an dem drecksack dreyt
* Vnd so mans bey dem liecht besicht
* so ist die selb zierd üwer nicht
* Der schnider schneid sie in das tu$^o$ch
* wo ich ein solche zierden su$^o$ch
* Zu$^o$ eym altgwender will ich gon
* Der vil verkaufft der kleider schon
* Mützen weschen \ vnd glat gerben
* in spiegel sehen \ antlit ferben
* die selbig scho$^e$nen bald verderben
* Schlafft sie druber nür ein nacht
* so bald sie morgens denn erwacht
* So sicht sie wie ein pfan geschwindt
* do düffel in gero$^e$stet syndt
* Es dunckt mich eben wyber mützen
* Als wen man stricht ein iunge kutzen
* Doch solt man in als ir fürnemmen
* schriben in ein bu$^o$ch zu$^o$ semmen
* Ich mu$^e$st mein lebtag schriben dran
* kein mann vff erd das geschriben kan
* Es ist genu$^o$g mit dem geseyt
* was wypplich hertzly in im dreyt
* Denn sie all seindt im radt gesyn
* vnd handt gemeyn verwilliget dryn
* darzu$^o$ mit in gredt müllerin
* Wo man ir iarzeit will begon
* die gro$^e$st glock sol man lüten lon
* Ich radt euch auch ir frummen mann
* das ir das selb nit vnterlan
* Denn wo ir das in vnterliessen
* ir mu$^e$sten das schwerlicher bu$^e$ssen
* Denn hetten ir got selb erstochen
* es wurd kum werden so gerochen
* Londts gon mit andrer irrung hyn
* die mat die mu$^o$ß geschoren syn
* Vnd schlieg der dunder gar daryn
* so will das krütli han syn synn
* Wer als syn gut den wybren gyt
* das er behalt vff erden nüt
* Vnd hett in das als angehangen
* das selb heißt hie zu opffer gangen.
* Schwindelßheymer knaben syndt
* Für war glich dem verlornen kindt
* Von dem ich findt in christus lere
* das als sein gut opfferet ere
* Vff gredt müllerin iarzeitt
* do man das erb den wybren gyt
* Ich glaub es beschehe noch hüt betag
* das manch bo$^e$ß kindt vil mer verdrag
* denn all sei gschlecht im grund vermag
* Do sie es nun als sampt verthatten
* so meynendt sie das nest zu$^o$ bratten
* Das dunckt mich sein die letste stundt
* wenn einer vff das haupt gu$^o$t kumptt
* Die eschen von dem herd vff rumpt
* der hett sich warlich nit versumpt
* Vnd warlich bald feyr aben gemacht
* seins vatters erbteil gantz verlacht
* Das sein vatter mit weynen gewan
* mit lachen hett er das verthan
* Gibstu dein kinden dein gu$^o$t als
* so schlagend sie dich dran an halß
* Volg du mir \ vff disser erden
* Laß nit dein kind dein meister werde
* Dein vorteil solt nit vber geben
* behalt das schwert in deinem leben
* Kein zung vff disser erd vß spricht
* so ergendt menschlich betrachtung nicht
* Die grosse truw vnd liebes bandt
* die vnser elter mit vns handt
* Darumb das Aristoteles lert
* das nimmer gnu$^o$gsam wider ko$^e$rt
* Den eltren \ meisteren \ vnd auch got
* danckparkeit in sagen lodt
* Darumb thu$^o$ndt die ein vbel thadt
* wer sein vatter mu$^o$ter ladt
* Vnd die enteret hie vff erden
* Oder sunst sie su$^o$cht mit gferden
* Die dich so sur erarnet handt
* nu$^o$n wirdt es leyder nit erkant
* Von manchen o$^e$den byebschen kinden
* die wider vatter mu$^o$ter sünden
* Als absolon seim vatter datt
* der in vom reich vertriben hatt
* We dem der in den alten tagen
* sein elteren will das hertz ab nagen
* Vnd tag vnd nacht ir gu$^o$t abschinden
* hu$^e$t dich gibs nit dein bo$^e$sen kinden
* Die kindt syndt falsch vnd vngetruw
* Gib ynen das dichs nit geruw
* Hastu aber frumme kindt
* so gedenck das sie vnerfaren sindt
* vnd in der welte sachen blindt
* Sie wenen wo sie gelt vß geben
* der glich dieg man in auch dorneben
* So felt es vmb ein puren schu$^o$ch
* vnd würdt in für ir gab ein flu$^o$ch
* Kumments hinder wyber danndt
* den sie vor nie erfaren handt
* So fahen sie zu$^o$ opffren an
* Was sie in allen wincklen han
* Es facht wol an mit kleinen dingen
* Ein krentzly darnach schuben bringen
* Ein facillet bringt ir ein rock
* vil kind verfaren an dem stock
* Gredt müllerin opffer nympt nüt vß
* er heischt das dynn \ vnd vor dem hauß
* Ich hab vil bu$^o$ier sehen geben
* brot heischen do mit dorneben
* Die selben kotzen vnd die lungen
* den als ir gu$^o$t handt gen die iungen
* Weß der gesel kumpt vff den grundt
* so kynnendt sie dann tausent fundt
* Wie man scheydet solche ee
* das der kotzen gschicht nit wee
* Hett der iung irn dandt erfaren
* er würd syn pfennig baß bewaren
* Hiett dich laß nit von dir gan
* das du darnach mu$^e$st mangel han
* Ob sy dann verwißt dir deß
* so zuck die fust vnd schlags ins gefreß
* Facht sie dann dir an zu$^o$ weynen
* so schlag vff naß beyn bald der reynen
* Streich vmb streich vnd püff vmb püff
* lu$^o$g zu$^o$ got dann eben triff
* dann gho$^e$rt ir beyd ins narren schiff
* Ich darffs nit weitter declarieren
* wen man hie will zu$^o$ opfferen fieren
* Den selben gredt so hefftig trybt
* das im ein herly nit belybt
* O got wie scheren sie so genow
* Biß sie dich bringen vff das strow
* Das opffer wil den rytten han
* das nyemans genu$^o$g dar bringen kan
* Biß sie sich selber gantz verarmen
* vnd dennocht keinen mann erbarmen
* Biß er das alles sampt verthu$^o$
* so spot man syn erst anch dar zu$^o$
* Mit fingeren zeigt man vff yn dradt
* vnd spricht das er zu$^o$ opffer gadt
* Gredt mülleryn vff das iarzeit ryt
* biß das ers alles sampt vergyt
* Dem teüffel die sel \ den lyb verderbt
* das gu$^o$t der gredten das er erbt
* Kumpt er dann in bettels not
* im gebens nit ein stückly brot
* vnd solt er vor in sterben todt
* Ich lad euch wol zu$^o$ opffer gon
* doch gib ich iedem solchen lon
* Den vor die weiber geben haben
* als sie vor den verlornen knaben
* Mit den kuncklen vß hyn tribben
* Do er syn gu$^o$t hat vff geribben
* Nun sitzendt nider lieben frindt
* all die zu$^o$m opffer kummen sindt
* Wenn ir all sind zamen gsessen
* so helfft ein rohen narren fressen
* Zu$^o$ dissem essen kumpt manch mann
* vil besser wers er gieng dar von
* So sind des müllers narren geratten
* das sie zu$^o$ sieden weder braten
* Sollen \ sind sie schon zerhauwen
* wer sie frißt der kans nit douwen
* Ich fraß selbs auch ein mal ein stick
* das mir im magen stoßt vff dick
* Vnd douw yetz zwentzig jar daran
* Noch will es sich nit deuwen lan
* Wer syn acht nympt der merckt mirs an
* das ich ein stick auch fressen han
* Roß ysen vnd auch herte beyn
* verdauwt ich ee vnd kyssel steyn
* Denn nür das selbig stück allein
* Das ich vom rohen narren fraß
* we mir das ich ye nyder saß
* Ich hett die narren gern gebratten
* do woltens nit dar zu$^o$ geraten
* So londt sie sich auch sieden nit
* Ro$^e$sten \ dempffen \ auch do mit
* Was ich mit ynnen anefieng
* das selb mir alles hindergieng
* Es gschehe noch morn solch geschichten
* wer vil mit narren wolt vß richten
* Das sich nit fiegten synen sachen
* so lond sie sich darzu$^o$ nit bachen
* Wie man in thu$^o$t so hatts den rytten
* man kent die narren an den sytten
* Verbürgt er sich schon hinder thür
* so streckt er doch ein or her für
* Ich bin auch vff der würdtschafft gesessen
* vnd hab nur einen mundt vol gessen
* Wolt got das er im ryn duß leg
* hyn das mirs der teüffel geseg
* Hett ich dar für in meinem mundt
* genummen einen kelschen strundt
* Do solt ich als mein gu$^o$t vmb geben
* so fiert ich nit solch narren leben
* Ich fo$^e$rcht nüt vbelers hie vff erden
* es werd von got gestraffet werden
* Der mundt vol würcket mer in mir
* denn ein gantzer nar in dir
* Ich kan nit wyssen wie es zu$^o$ gadt
* das mich der mundt vol nit verladt
* Es nympt in mir so hefftig zu$^o$
* das stuck würdt gro$^e$sser denn ein ku$^o$
* Ich gedenck es sey ein sunder glück
* das also wachset mir mein stick
* Wu$^o$chs es so in iedermann
* so do$^e$rfften wir kein metziger han
* Es macht wenn ich zu$^o$m rechten stand
* so fier ichs nerly bey der handt
* Je gelerter ich von künsten byn
* ye verkerter werden mir die syn
* So wolt ich gern vffs brettly sitzen
* mein mül kan ich nach pfennig spitzen
* Ich machs als als vff den nuwen schlag
* vnd bu$^o$l sterts vmb den pfennig sack
* Ich züh iung wo$^e$lff \ lach mich zu$^o$ todt
* wo ein groß schiff vndergadt
* So kan ich har zu$^o$ samen knypffen
* vnd machen das eym fu$^e$ß entschlypffen
* Ein eignen kopff hab ich do mit
* vnd volgt dar nach dem keiser nit
* Das fu$^e$ter ligt mir nahe zu$^o$ bu$^o$ß
* so schiß ich mir offt selb ins mu$^o$ß
* Hans acht sein nit kan ich berauben
* in der desch hab ich kein glauben
* Bey dem arß triff ichs an schlaff
* vnd byn zu$^o$ thedig wie ein aff
* Fyer aben kan ich machen bald
* so ist mein suw feißt in dem wald
* Mit beyden achslen kan ich gigen
* wo ich nit wil bieten welsch sigen
* Ich sprich offt were dich vnser han
* in die zung mich schniden kan
* Vnd bezal offt dick vff dem yß
* als ich ward got nie also wyß
* So henck ich iedem spetly an
* iung sudet wol ya facht es an
* So schlag ich dick mit feüsten dryn
* vnd felt das hertz mir gar do hyn
* vnd kan dar zu$^o$ kein holfaß syn
* Ich hab mich vnder die klyen gemischt
* so ist mir offt ein poß entwyscht
* der nit gantz glat behoblet ist
* Wer hohen zorn nit kan vergessen
* der hat auch rohe narren fressen
* Wer im selb thu$^o$t lob veriehen
* in eim spiegel zwen narren sehen
* Sicht er sich selb so ists der dryt
* wer gantz vnd gar kan schimpffen nit
* Vnd nympt sich doch des schimpffes an
* das all sein frynd vnd er nicht kan
* Es ist gar vnuerdowlich spiß
* wer narren frißt mit hohem fliß
* Der narr ligt manchem in dem magen
* das er yn in das grab mu$^o$ß tragen
* Sie werden engbristig dar von
* das sie kein otem mo$^e$gendt lon
* Wo sie nit gantz vom narren sterben
* so mu$^e$ssens doch kichens verderben
* Das ich die po$^e$ßly alle kan
* hatt nur allein der mundtfol than
* den ich vom narren gessen han
* Den ich mein lebtag nit verdaw
* darumb das ich in asse raw
* Zu$^o$ schwindelßheym duß vff der müll
* Do hab ich noch gesellen vil
* Die auch vom narren raw handfressen
* vnd künnendts nymmer mer vergessen
* Die wyber sind auch vbel geschlagen
* von dem schlepsack \ als sie klagen
* Das het als sampt der müller thon
* Der yeder thadt gibt iren lon.
* Mit disem sack geschlagen werden
* alle weib mit bo$^e$sen berden
* Die ire augen vnder schlagen
* wie sie die hundt zu$^o$r metzig tragen
* Ihr brüstly vff ein schefftly stellen
* als ob sie sie verkauffen wellen
* Du darffst nit rüsten vff ein schragen
* an den marck sie feil vmb tragen
* Du findst wol einen der sie kaufft
* vnd nit ein drit zu$^o$ marckt drum laufft
* Gar ho$^e$fflich sie zu$^o$ kirchen dretten
* nit das sie wellen daryn betten
* Das prediger stu$^e$lil dreit die magt
* ist es das meyn fraw denn clagt
* Ach gnedige fraw spricht sie behendt
* was clagt ir \ ich thu$^o$ was ir wendt
* Sie hatt den kopff verdarraßt gar
* als gieng ein schleyer üll do har
* vnd went sie manch den mannen zutz
* so stadt sie wie ein faßnacht butz
* Wie ein schü butz vff dem landt
* vnd nympt dann yn ein weyten standt
* Die andren mu$^e$ssendt wychen all
* die bo$^e$ck die dulden kein im stall
* Welche wyber also brangen
* so sie zu$^o$ kirchen hyn sindt gangen
* Von denen mag ich fro$^e$lich sagen
* dz sie mit dem schlepsack sint geschlagen
* Sie gond zu$^o$ marckt hyn vff vnd nyder
* dort kauffendts nüt \ har kummens wid
* Vnd streckend finger vß mit lyst
* die handt die wol geringer ist
* vnd fragendt wie man geb die visch
* Das bersingil \ schnad vischil \ korpil
* drüschil \ humrlingil \ vnd semlinlingil
* vnd wie mans büt so ists zü vil
* Sie fragt nür das man sehe die ring
* nit das sie kauffen wel die ding
* Wenn sie dry stunden vmbhar gadt
* vnd biß zu$^o$ zehen gaffen stadt
* biß das mans genu$^o$g gesehen hat
* So kauffens vmb ein haller besen
* das ist als ir geschefft gewesen
* Das sie am morgen hatt getriben
* wer sie da heym im hauß belyben
* Sie hat versumet in dem hauß
* darzu$^o$ nüt geschafft duß
* Darumb ich bit euch lieben mann
* wenn üwere weib so lang duß gan
* Biß sie zu$^o$ letst ein besen kauffen
* so sollendt ir den stil vß rauffen
* Vnd ir den vber die lenden messen
* zwo drey elen nit vergessen
* Spricht sie lieber mann ho$^e$r vff
* so bit ich dich gib noch ein puff
* Laß redlich vff sie bengel regen
* darnach küß sie von meinen wegen
* Es mu$^e$ssendt starcke bengel sein
* die den schlepsack nimmendt hyn
* Welches weib mir ist geschlagen
* die mag nym eer vff erd eriagen
* Lieffends nit gon schwindelßheim
* so thet der müller niendert keym
* Nun lockt y e ein der andren vß
* biß sie der müller sihet duß
* Vnd mit dem schlepsack schlecht zu$^o$n oren
* so bald sie vor der mülen woren
* Von kloster frawen hab ich wunder
* Die gar beschlossen sind besunder
* Wie sie der müller troffen hatt
* so sy doch nit gondt vß der statt
* Vnd sind doch mit schlepsecken troffen
* es gschicht in frylich so sie schlaffen
* O müller du vnmu$^e$ssiger mann
* wie sahestu so groß vnru$^o$w an
* Das du bschloßnen closter kinden
* den schlepsack stost yn zu$^o$ den winden
* das sie in dynn im closter finden
* Vnd die reynen drüber fallen
* du würst doch schuldig an in allen
* Kein klu$^o$ger mann vff erden ist
* denn der müller mit seim list
* Wo ettlich frumme weiber ziehen
* vnd hinder geistlich menner fliehen
* Die mu$^o$ß man geistlich als verston
* so wir zu$^o$ gewichten mannen gon
* Es macht vns vnseren seckel vol
* denn pfaffen kolen riechendt wol
* An dem gewichten fryheit begeren
* so kans der müller so erferen
* Vnd in lüten vor dem hauß
* als ob ein gu$^o$ter frindt wer duß
* so bald sie guckt zu$^o$m fenster vß
* Mit dem schlepsack schlecht er har
* vnd verwiest sie gotten gar
* die tusendt scho$^e$n die vor was clar
* Er ist ein rechter weiber haß
* das er so schentlich beuchet das
* Vnd schlecht sie also mit geferden
* so sie in freyheit beschlossen werden
* Der müller hatt in we gethon
* Ich meyn all die sich schlagen lon
* Welche er aber nit schlecht
* die selben halt ich frum vnd recht
* Ich wil mich kurtz verdinget han
* was schelten ich hie hab gethan
* Das thet ich von den bo$^e$sen wyben
* die frummen mir hie vber blyben
* vß denen ich kein spott will triben
* Ein frumme fraw ist goldes wert
* als recht gethon wie man sie ert
* Lob \ ere \ vnd zucht sey dir bereyt
* die ein frummes hertz dreyt
* Welche aber nacht vnd tag
* bey den bu$^o$ben im lu$^o$der lag
* die schlag ich mit dem dippel sack
* Der müller findt man warlich vil
* die alle wasser vff ir müll
* Richten das es rusch do here
* ob sunst niender kein tropffe were
* Die keyser seind ietz kauffleu$^o$t worde
* so halte die fürsten der iuden orden
* Des glych darzu$^o$ die geistlicheyt
* yeder ein iüdschen seckel dreyt
* Daryn er wucher pfennig leyt
* Das handt sie von dem müller gelert
* wo hyn man alle wasser kert
* Dry zypffel handt wir zu$^o$ vns bracht
* yetz handt wir vff den fierden acht
* Vnd flyssendt vns das er vns werd
* dann lygt ir dann vff blosser erd
* Wer nit gulden hett vnd pfennig
* des denckt man ietz zu$^o$n eren wenig
* Denn wer ietzundt het pfennig gelt
* der selb wurdt oben dran gestelt
* Sy kynnendt ietz zu$^o$ sammen schatzen
* gulden \ pfennig \ rallebatzen
* Vnd ist der welte gro$^e$ste freyd
* wie das man sie zu$^o$ sammen leyt
* Ob schon das landt leg in der eschen
* hett er sein fründ doch in der deschen
* Je kürtzere zeit wir handt zu$^o$m todt
* ye gro$^e$sser angst wir handt vnd nott
* Das wir das weg gelt zamen lesen
* ob got gefiel nit vnser wesen
* Vnd wolt mit vrteil zornig richten
* so wolten wirs mit pfennig schlichten
* Mit gulden schmieren im die handt
* als wirs vor tribben handt im landt
* Wer gelt hie hat der wurdt syn fro
* Ich halt es sey dort auch also
* Nein dz dich drum der hagel schendt
* das zeitlich gu$^o$t nympt dort ein endt
* Darumb durchs zeitlich gang do mit
* das du gyns verschimpffest nit
* Laß dir got lieber syn denn gelt
* so genußstu des in ihenner welt
* Wenn du ein zymlich narrung hast
* wes wietest doch nach gu$^o$t so fast
* Darumb sich rysendt dyne frindt
* vnd werdendt dir im tode findt
* Wenn du do ligst vnd bist schon tod
* ir keiner sprech nun genad im got
* Dein gu$^o$t hastu schendtlich gebrucht
* dein sun im todt darüber strucht
* Vnd bruchts mit schanden alle sampt
* so hastu dich vnd in verdampt
* Darumb das du mit geltes lyst
* all wasser vff dein mülle hast gerist
* Wer seglen will mit allem windt
* Vnd achtet syn als das er findt
* Auch macht im gewynlich alles gu$^o$tt
* darumb er doch kein arbeit du$^o$t
* Nympt man im dz sein mit gwalt
* so ist er erst wider bzalt
* wenn er nüt von sym behalt.
* Wo ich nit setzt ein rechen für
* das vnflat \ krut \ für flüsse mir
* So wicklet es sich vmb das rad
* vnd brecht im an seim lauffen schad
* Jo frylich mag ichs fro$^e$lich sagen
* das biß vff vnsere alten tagen
* So manch vnfletigs krut har flißt
* daran sich manches mensch beschißt
* Verwicklet sich so gantz daryn
* das er sein lebtag dyn mu$^o$ß syn
* Darumb ein ieder sehe für sich
* verheyssen ist ietz missenlich
* Man gadt dir vor so schon vnd glat
* Biß das man dich gefeßlet hat
* Darnach man dich so hitzig badt
* das mancher drum sein leben latt
* Das wasser trybt yetzund so schnel
* vnd bringt so viel kruts vngefell
* Ließstu das krut nit durchyn lauffen
* vor leyd wurdstu den har vß rauffen
* Darumb so setz den rechen für
* das nur das reyn durch lauffe dir
* Denn wo der wu$^o$st auch durch hyn gieng
* so wicklet er sich drumb so ring
* Das bo$^e$ß versumpt sich selten lang
* wo es im su$^o$cht ein anehang
* Vnd ist so bald darumb geschehen
* ee das du hettest vmb dich gesehen
* Kein bo$^e$ß exempel gib der iugendt
* sie fliehendt sunst all zucht vnd tugendt
* Man mag dem lichtlich pfiffen an
* der sunst gern wil zu$^o$ dantzen gan
* er gieng ee on den pfiff er dran
* Darumb so wer all wyl du magst
* nit das du darnach mir das clagst
* So deine kinder seindt veralt
* vnd achtend nit mer deinen gewalt
* Auch ließst den mu$^o$t wil ynnen gar
* do sie noch iung dir lieffendt har
* So man an galgen fiert dein kindt
* vnd es dich do stondt vor im findt
* Vnd bet von dir den letsten mundt
* biß dir dein naß ab zu$^o$ der stundt
* Das geb er dir für deinen lon
* so hett er dir denn recht gethon
* Ein rechen setzen für das radt
* das vnreyn niemans durch hyn ladt
* wie kan das selbig bringen schadt
* Es wachst so manches krut im bach
* so flußt er so manch krumme sach
* Solt man nit dem vnkrut weren
* in friden mo$^e$cht sich niemans neren
* Der iugendt setzt ein rechen für
* vnd wer vor deinens nachpurn thür
* Kumpt der vnfal für dein hauß
* so ist es mer denn halber vß
* Setzt für den rechen nacht vnd tag
* es gadt sunst leyder als es mag
* Laßt nüt durch lauffen denn das reyn
* das kumpt zu$^o$ gu$^o$ttem euch allein
* We mir armen esel hut
* das mein sack an der erden lyt
* Myn herr mir in zu$^o$ rucken leydt
* syn ab fal bringt mir nymmer freyd
* Dem esel helffen clagen die
* man zu$^o$ prelaten kiesset hie
* Vnd gibt in ettlich herlicheit
* als der gemaine empter dreit
* Der clagt dan vil hept vff vnd syn
* ietz ist all freyd vnd mu$^o$t do hyn
* seyt das ich mu$^o$ß ein bischoff syn
* Grosse sorg vnd engsten tragen
* vff das mein scheffly nit veriagen
* Werden von dem bo$^e$sen geist
* der sie ietz anficht aller meyst
* Darumb ietzund die geistlicheit
* sperber falcken bey in dreyt
* Vnd vil hund ietz zücht domit
* das im der duffel zucke nit
* Syne schaff \ denn er ist hürt
* wo im eins verzucket würdt
* Das der duffel mit geferden
* der von lieff mit dem schoff zu$^o$ erden
* Darumb zucht er die grossen hundt
* das er in iaget nach vff stundt
* vnd nems im wider vß dem mundt
* Vnd wo er in die lüfft entwich
* so werendt do die fo$^e$gel glich
* Die dem duffel iagten noch
* als er entran in die lüfften hoch
* Darumb sindt hundt vnd vogel do
* das ir die selen werden fro
* So groß arbeit der arm prelat
* all zeit vmb seine scheffly hatt
* Das er ie wardt ein oberkeit
* das ist im truwlich also leyt
* Recht wie der esel vor hyn seyt
* das im entpfallen wer all freyd
* Als im sein sack entpfallen was
* bistu wiß so merckstu das
* Wie der esel clagt den sack
* do er im vff der erden lag
* Des glych dett auch gyr Cardinal
* do er die kappon aß in zal
* All tag dry das nüt beleyb
* darnach er auch groß clagen dreyb
* Wie das er solches brassen füllen
* lidte vmb der kirchen willen
* Was die welt ietz gern behalt
* dar von clagt sie dann mit gewalt
* die practica ist manigfalt
* Die geistlicheit du$^o$ts nit allein
* es ist der gantzen welt gemeyn
* Waran sie handt die gro$^e$ste freüdt
* das clagens für ein cleglichs leydt
* Der clagt sich das er sitzt im radt
* wie wol er dran groß freyden hat
* Vnd du$^o$t die ere im dennocht wol
* noch spricht er er sey trurens vol
* Besser ist er herr denn knecht
* wo nach die welt ietz hefftig fecht
* Do selbist schucht sy gro$^e$blich dran
* als leg ir nit ein herly an
* Ach got es gschicht ietz allen tag
* das der esel clagt den sack
* Nit den er vff dem rucken dreyt
* den der do vff der erden leyt
* Glych als do thet die puren magt
* do sy der knecht vnzymlich endackt
* gar bald sie mit dem essel clagt
* Wie bistu so ein grober mann
* das du mich griffst so freuel an
* hetstu doch vor ein ringen gethan
* Zwing mich mit gewalt darzu$^o$
* ee das ich deinen wyllen thu$^o$
* Die ere will han recht so vil glimpff
* Vnd ein furfechten diser schimpff
* Ich thu$^o$ es nit gern das ist mein clag
* yo do der sack vff der erden lag
* den klagt der essel noch hüt betag
* Der esel lernt ietz vnderen wyben
* das sie vil grosser clagen tryben
* Wie man in dieg an gewalt
* yo wie dem essel der sack entpfalt
* Sie werffens hindersich so wytt
* vnd fieren solchen widerstreyt
* Vnd lydendt so ein grosse not
* das in der schleyer felt ins kodt
* Ist es nit ein grosser mort
* do mit sie weren hie vnd dort
* Nein sprechend sie icch will ee sterben
* mit lyb vnd gu$^o$t vff erd verderben
* Spricht man dann mein ho$^e$chster hort
* vnd gibt in nur ein früntlichs wort
* Glich fahendt sie do an zu$^o$ iehen
* ich fo$^e$rcht bey got man mo$^e$cht vns sehen
* Lange cleyder kurtze syn
* der sack ist ir gefallen hyn
* daran sie hat ir gro$^e$ste freyd
* vnd clagts doch für ir hertze leyd
* Wenn ietz die brut zu$^o$ kirchen gon
* vil trehen sie verreren lon
* Vnd ist der brulofft in so leyt
* wie der essel selber seyt
* Das er mo$^e$cht nymmer tro$^e$stet werden
* do im der sack fiel zu$^o$ der erden
* Also trurt auch die leydig brut
* so es ir leyder gilt die hut
* Es ist ir eben also leydt
* als wenn man dem pfarrer opffer dreyt
* Die welt hett sich yetz gar verko$^e$rt
* das hatt sie als der essel gelert
* sein clag handt sie von im geho$^e$rt
* Vnd wie er clagt so clagens auch
* das du$^o$t als sampt der liebe gauch
* mach kein für forchstu den rauch
* Der ist auch vff der mülen gesyn
* der wyn mit küblen schüttet yn
* Vnd zücht das schutz bret vff dar zu$^o$
* das er durch suff sich wie ein ku$^o$
* Ein schütz bret sol yede mülen han
* wo zu$^o$ vil lieff wasser an
* Das man ein deyll wyß neben ab
* Glaubt mirß das ichs gesehen hab
* Das mancher het lon kauffen yn
* so vil des gu$^o$tten frumen wyn
* Het er das schutz bret fürgesetzt
* so het er sich nit selb geletzt
* Sie wellendts für ein erhart han
* wer yetz das schutzbret ziehen kan
* Vnd laßt yn lauffen wyn als bach
* der het ietzund ein gu$^o$te sach
* An allen ho$^e$ffen bey den herren
* den bruchend sie zu$^o$ grossen eren
* Wer mir dry kle blat zu$^o$ her drinckt
* vor fülle zu$^o$ der erden sinckt
* So thu$^o$t er ein groß geutylitz
* das ist der fürsten gro$^e$ste wytz
* Doch seindt sie es warlich nit allein
* man du$^o$ts ietzund in aller welt gemein
* Wer also zücht das schutz bret vff
* Vnd hat sein gro$^e$ste sorgen druff
* Das die kanten werde lere
* Vnd von wein nit sige schwere
* Das nit erdrinck der herre got
* der vnden an dem bodem stadt
* Vnnutz sorg hett disser mann
* den solche sorgen fechtendt an
* Alle die so suffen brassen
* vnd mer denn syben massen fassen
* Vnd habendt dennocht nit genu$^o$g
* sie leren den dor zu$^o$ den kru$^o$g
* Die mu$^o$ß man ietz all sammen loben
* doch handts an sant Niclausen aben
* In dem schu$^o$ ein narren funden
* der ist in in den halß verschwunden
* Vnd ist der nar kein christen nit
* darumb ir ieder vff in schüt
* Das er getauffet werd von in
* Vnd nit vnchristlich far do hyn
* Dem müller ziehendt sie das bret
* das mans vor todt dreit an das bet
* So ligend dann die selben kunden
* am morgen me dann drythalb stunden
* Vnd kynnendts gar nit fantasyen
* wo sie doch vff erden lygen
* Biß er sich kum selbs vber redt
* das er do lyg in seinem bett
* Darnach mu$^o$ß er erst lang besynnen
* wol fierdthalb stundt biß er würt ynen
* Wie er doch sey necht schlaffen kummen
* ob es der müller hab vernummen
* Hilfft in denn got das sie vff stondt
* vmb myttentag herfürher gondt
* Sie fahend sie denn wider an
* Do sie es necht gelassen han
* Vnd sagendt das sie warend vol
* so ichs on sagen selb sihe wol
* Wir riement vns zu$^o$ diser zyt
* des sich doch schammendt anderr lyt
* Schandt vnd laster synd ietz eren
* zu$^o$ drincken kan kein herschafft weren
* Denn sie es selber tribent all
* do mit kumpt alle ding in fal
* Dem müller ziehendt sie das bret
* das er doch für gesetzet hett
* Vnd londts durch louffen alles sampt
* vnd suffen das es als erflampt
* Der wyn hyn yn die witz heruß
* sein eigen todt heißt er ein fuß
* Vnd meynt er habs wol vß gericht
* so er des suffens stirbt villicht
* zu$^o$ todt sich mit der kanen sticht
* Von drincken sein vil mer gestorben
* den sunst natürlichs tods verdorben
* Die welt verkort sich alle gar
* Vor zeyten setzt man guttrolff dar
* Gleser mit den engen kragen
* yetz mu$^o$ß manß in küblen dar tragen
* Vnd das schutz bret ziehen vff
* das der gantz bach louffe druff
* Biß wir do ligen wie die schwyn
* dann duncken wir vns meister syn
* ya hynderem ossen bey dem wyn
* Der müller het ein düppel sack
* wem er da mit gibt einen schlack
* Der selb genißt denn ob er mag
* vnd blibt sein lebtag ein gagag
* Fraw kriemhilt hat den sack gspunnen
* vil verthon vnd wenig gewunnen
* Solt ich vom düppel sack vil schriben
* wie er gespunnen wardt von weiben
* Vnd dem müller heym getragen
* ich mo$^e$chts in einem iar nit sagen
* die weiber wurden von mir clagen
* Es nympt mich wunder von den herren
* dz sie den müller doch nit weren
* Wo für gadt ein frembder mann
* der mu$^o$ller laufft sie alle an
* Vnd schlecht sie mit dem düppel sack
* das gadt in nach denn nacht vnd tack
* Dar von in schwindlet denn ir haupt
* vnd werdendt irer witz beraubt
* Das sie denn kummen von vernunfft
* ich meyn für war der geuche zunfft
* Die der müller hat geschlagen
* mit ordenung will ich von in sagen
* Wer nit ganntz bey synnen ist
* vnd dem zu$^o$ zeit vernunfft gebrist
* Oder dunckt sich weyser syn
* Denn sunst fierhundert becker schwyn
* Die het der düppel sack beru$^e$rt
* wer ein reichlichs wesen fu$^e$rt
* Für ieden seine yrten gyt
* wie wol man im des dancket nit
* Er ladet zu$^o$ im vil gesellen
* die im das gu$^e$tly helffen wellen
* Flux vnd bald im inscht verzeren
* darnach sich von den lüfften neren
* Feyraben bald im geltly machen
* vnd drincken das die lenden krachen
* Sie tragend ietzundt hemder an
* die niemans genu$^o$g betzalen kan
* Es ist mit lutrem golt durch zogen
* vnd oben vmb den halß gebogen
* strafft mich frelich ists erlogen
* Das allein das macherlon
* me dann zwo$^e$lff gulden hatt gethon
* Wo ich ein solchen kunden sich
* von wunder mu$^o$ß den fragen ich
* Ob er von allen kutten kumb
* so antwurt man mir widerumb
* Nein er ist bey vns geboren
* doch het der müller vmb sein oren
* In mit dem düppel sack geschlagen
* darumb mu$^o$ß er die hembder tragen
* Ha sta hien so merck ichs dan
* das solchs der müller richtet an
* Die burgers kinder sindts gewon
* so bald ir elter seind dar von
* Das sie niemans mer besorgen
* vom oben sytzens an den morgen
* Nach dem gu$^o$t / so wellens borgen
* Wen sie es nym bezalen kynnen
* vnd mit ir arbeit nym gewynnen
* So fahends an ein bart zu$^o$ tragen
* vnd vber den düppel sack zu$^o$ klagen
* Wer iedem wyb wil schuben kauffen
* Der mu$^o$ß offt ee denn zeit entlauffen
* Sprich ich dann \ die mir gefelt
* lyd dich mit mir ich hab kein gelt
* Stuck vmb stuck \ vnd lyb vmb lyb
* heisch mir kein lon mein scho$^e$nes wyb
* sunst wz du wilt dein kurtz weil tryb
* Nein ich spricht sie dann her für
* woltstu ein solchs an mu$^o$ten mir
* Das ich vergebens wer dein do$^e$ren
* so sag ich dann \ laß mich geho$^e$ren
* Ich bin gar nahe schier dryssig iar
* vergebens gewesen auch ein dor
* Stadt sie irs heyschens dann nit ab
* so gyb ich ir als das ich hab
* Das ich syn kum an bettel stab
* hie stürbt man dran do hilfft kein lab
* Wer wyber nympt vmb gu$^o$t vnd gelt
* vnd nit nach eren züchten stelt
* vber den düppel sack der felt
* Wer in geleheneten kleydren gadt
* vnd todten har vff bunden hatt
* Vnd sich vß dem büchßly malt
* formiert im selbs ein scho$^e$n gestalt
* Vnd gadt zu$^o$ kirchen gnyppen gnappen
* zu$^o$ spiegel gsicht den iungen lappen
* Den thu$^o$t der düppel sack gar wee
* ich meyn darnach die in der ee
* So sie im kuß monadt seindt
* vnd lassent sehen ire kindt
* Was sie mit einander tryben
* der sack thu$^o$t we den selben weyben
* Die zwen \ vnd dry \ vnd aber fier
* Nemmen \ sprechen aber schier
* Denn wo sie sprechen aber morn
* wer in zu$^o$ lang \ vnd wer nit gschorn
* O düppel sack \ du düppel sag
* vber dich ich billich clag
* Du gast so manchem vmb die oren
* den du gantz machest zu$^o$n eim doren
* ich hets bey meinem eyd verschworen
* Wenn einer ietzundt het ein ampt
* so kan ers dann glych alles sampt
* Das er vor nie mochte heren
* mit allem hirn nie kunde erleren
* In einer nacht wardt er so klu$^o$g
* ich bit dich sihe gar eben lu$^o$g
* Wo du ein solchen sichest an
* der so wißlich handlen kan
* Das er in einer stunden lert
* Vnd hat kein kunst vor nie gehert
* So lu$^o$g ob er bestewbet sey
* von dem sack der dupplerey
* Wer zu$^o$ vil ein nar wil syn
* vnd auch zu$^o$ vil brucht wyßheits schyn
* Vil \ ist zu$^o$ vil \ vnd wurdt zu$^o$ vil
* Bruch das myttel tryff das zyl
* Ein düppel kan sich mit hosen decken
* vnd für den hunnig hechlen lecken
* Halten als ein armbrust ful
* zu$^o$ weyt vff thu$^o$n sein wiests mul
* Den alten gauch in nesteren finden
* vnd har vff har zu$^o$ samen binden
* Die sonn lon schynen in das bett
* das selbig als ein düppel thet
* Heffels müller \ grobe narren
* vnd die vff irem syn beharren
* Vnd volgendt keynem radt vff erden
* auch vil zu$^o$ bald zu$^o$ herren werden
* Die das graß auch wachsen ho$^e$ren
* gredt müllerin lassen sich bedo$^e$ren
* Sych riemen loben bey den yrten
* die zech selb machen vor den wirtten
* Vnd alle zeitt seindt wendt den schimpff
* zu$^o$ keiner sachen su$^o$chen glimpff
* Wiest grob seindt zu$^o$ aller stundt
* wie der hagel in die stupffelen kumpt
* Wenn die selben do$^e$rffendt sagen
* das sie nit seindt zu$^o$n oren geschlagen
* Von müller mit dem düppel sack
* so wurdt es (glaub mir) nymmer dagk
* Ein red kein red \ darumb man sol
* den anderen theil auch ho$^e$ren wol
* Ir clagt vil vbers müllers sack
* so fierdt der müller auch syn clag
* Ich hab ein grosse clag vernummen
* ach mo$^e$cht ich zu$^o$ verantwurt kummen
* Man clagt ietz manch parthien an
* die selbig man schon ferben kan
* Vnd wenn man ho$^e$rt die ander schar
* so ist es als erlogen gar
* Ist es dann nit gar betrogen
* so ists doch mer denn halb erlogen
* Hie stand ich als ein frummer mann
* so iederman mich claget an
* So sprich ich das \ drum fu$^o$ß ich halt
* man du$^o$t mir vnrecht vnd gewalt
* Vnd lügt mich an \ daryn wyll ich
* wie recht des selb erweren mich
* Ich het ein fraw die hieß margredt
* als ich ir todt ir iarzeit thedt
* Do hab ich nie kein menschen geladen
* das nyemans von ir leg im schaden
* Nun sindt sie selber kummen har
* mit so grosser zal ein schar
* Das ich sie nit kundt hinder tryben
* sie seindt veryrret von den weyben
* das sie nit dorffen duß belyben
* Wo man gredt müllerin iarzeit hatt
* dartzu$^o$ ich nie kein menschen bat
* Noch dennocht kommens vngebetten
* das selb vor zeytten künig thetten
* Wer hatt nach Salomon har gesand
* das er auch har zu$^o$m iarzeit randt
* Vor langen iaren in alten zeitten
* ließ sich Aristoteles hie har ryten
* Ja brest in schon roß karren wagen
* sie wurdendt selb einander dragen
* Wer ist vff erd \ der drett har hür
* der nit zu$^o$m iarzeit kumpt zu$^o$ mir
* Vnd dient gredt müllerin in dem todt
* die wyber bringendt vil in not
* Man kempfft vmb sie \ vnd ryßt sich drum
* das iarzeit halt man vmb vnd vmb
* Die ietzundt in den kutten woren
* vnd handt mit gelubden dz verschworen
* Sie wollendts iarzeits myessig gon
* die selben dar zu$^o$m ersten ston
* Nun hab ichs innen nit verkindt
* wie wol ichs vornen daran findt
* Kein iarzeit nie vff erden kam
* zu$^o$ dem man gro$^e$sser fliß zu$^o$ nam
* All die von wybren betrogen sindt
* Vnd in ir lieben worden blindt
* Die handt diß iarzeit helffen bsingen
* Vnd hie har myessen opffer bringen
* So sag ich das vff mynen eyd
* wenn ieder nur ein haller leydt
* So wolt ich ein verniegen han
* nit mer begeren von eim mann
* Das selbig gelt \ die selbig müntz
* wer mir genu$^o$g für narren zinß
* Do mit er zinßbar sich erbüt
* vnd von dem iarzeit schühet nüt
* Nun bringendt sy ietz schuben har
* mentel \ ro$^e$ck \ vnd schleyer klar
* fragstu denn wa in die war
* Her kem \ vorgestanden were
* so sag ich dir ietz solche mere
* Ich setzt mich eins zu$^o$m tu$^o$chman nider
* Vnd ko$^e$rt die bletter hin vnd wider
* Do fand ich priester \ mynch vnd leyen
* iunckern \ edel lüt am reyen
* Als ich nun do mit lachen saß
* vnd die Item all durch laß
* gar bald ich wyter su$^o$chet baß
* Do fandt ich manches item ston
* das ich mein buch zerlacht dar von
* Item herr peter \ henrich \ dummen
* die geistlichen die frummen
* die haben grienen arraß genummen
* Vnd für dry koller rotes wat
* darnach herr nicklauß priester hat
* genummen funfftzehen elen rodt
* Du$^o$ch \ vnd auch gelen arraß
* ich sprach verstünd ich das
* Nun dreyt die farb kein geistlicheit
* gar bald der tu$^o$chmann mir das seyt
* wie das man solchs zu$^o$m opffer dreyt
* Gredt müllerin do mit begadt
* vff irem iarzeit in dem todt
* sprach ya wer das iarzeit nit
* manch du$^o$chman hie vil armu$^o$t lyt
* Mancher nympt vff borg so vil
* vnd setzt im selber manich zil
* das er doch nymmer halten wyll
* Nun stand ich müller hie vnd sag
* das sie vnbillich fieren clag
* Das ich begert sie darzu$^o$ zwingen
* so vil zu$^o$ meinem opffer bringen
* Sie thu$^o$ndts in warheit vngebetten
* zu$^o$m du$^o$chman seindt sie willig dretten
* Vnd sindt bürg worden vngezwungen
* für die falschen kotzen lungen
* Do$^e$rfft ich das in der du$^o$chlyt bu$^o$chen
* mein opffer lüth mit nammen su$^o$chen
* So wolt ich euch wol sagen das
* wer bey mir vff dem iarzeit was
* Das mu$^e$st der lyplich düffel sein
* das ich nit merckt die sachen fyn
* Einer der da sitzt im radt
* vnd nymmet auß ein griene wadt
* Ein priester nympt ein rotes tüch
* vnd stadt ein barfu$^o$ß in dem bu$^o$ch
* Das er zwo$^o$lff elen neme grien
* vnd der prediger sammet hyn
* Der Carmelyt vnd Augustin
* nymdt figel farben hyn
* Der Chartuser heremit
* vnd wie sie heyssen breyt vnd wyt
* Sie syend weltlich geistlichs standt
* sie alle farben genummen handt
* Die ir keiner darffe tragen
* nun kummendt sy vnd wellen clagen
* Ich schlag sie mit dem düppel sack
* das mancher vff der erden lag
* Ir mo$^e$gt vß meiner redt verston
* das ich das byllich hab gethon
* Wes schriben sy sich denn ins bu$^o$ch
* vnd nemmendt vß geferbte tu$^o$ch
* Die ir keiner tragen dar
* vnd bringens zu$^o$ dem opffer har
* Vnd opfferen gredten alle sandt
* me dann ir fründ gewunnen handt
* Wo ein kauffmann ietz vff stadt
* der selb gredt müllerin zu$^o$ opffer gadt
* Wer den wyberen als hat geben
* das er mu$^o$ß bettlen gon dar neben
* Als man manchen narren findt
* das selb sind als myn opffer kindt
* vnd sindt mit offnen augen blindt
* Die wyber fierendt auch ein clag
* das ich sie mit dem schlepsack schlag
* Vmb das haupt vnd vmb ir oren
* daran sie doch vnschuldig woren
* Es ist wor ins tüffels nammen
* welt ir euch der thadt nit schammen
* So mu$^e$ßt ir auch den nammen han
* ir schlep seck \ dreck seck! sehen an
* Ob ichs vnbillich hab gethan
* so ir verfieren manchen mann
* Das er seym ee wyb thu$^o$t keingu$^o$t
* darzu$^o$ auch üwer mu$^o$twil thu$^o$t
* Das manches frummen burgers kindt
* durch euch so gar verfieret seindt
* Die münch verfiert ir in den o$^e$rden
* die all durch euch vernerret werden
* Geistlich weltlich alle sandt
* zu$^o$m opffer ir berieffet handt
* Wo ir denn ietz gefangen sitzen
* so bruchendt ir lüstige wytzen
* Vnd handt eng getter lassen machen
* als ob ich nit verstu$^o$nd die sachen
* Wo ich kem fur üwer hauß
* das ir nit do$^e$rfften sehen vß
* Vnd ich treff mit dem schlepsack
* vmb die oren geb ein schlack
* Die getter helffendt nit dar für
* ir mo$^e$ssens worlichen halten mir
* Kan ich die closter frawen treffen
* die bschlossen etlich narren effen
* Vnd gib ir ettlichen ein schlagk
* vmb den kopff mit dem schlepsack
* So wyl ich euch auch wartten vß
* biß ir ein mal gondt in dem hauß
* Denn ich wol weiß das stro im schu$^o$
* die spill im sack nit haben ru$^o$
* Vnd mo$^e$gend lang nit dyn belyben
* darumb ich sol vnzucht der wyben
* Beschyssen mit des schlepsacks namen
* die weib meyn ich die sich nit schamen
* Vnzüchtig schendtlich berd zu$^o$ tryben
* für wor sag ich we solchen wyben
* die nit bey zucht vnd ere belyben
* So ich so wyt nun kum dar hinder
* so findt ich ietzundt kleine kinder
* Kleine meydly von den iaren
* die noch kum vß der wiegen waren
* Vnd nit so gu$^o$t für war ichs sag
* das ich sie mit dem schlepsack schlag
* Wo mir der selben eins bekumpt
* so schlag ich sy vmb iren mundt
* Mit dem drecksack hyn vnd har
* biß sie gantz bschissen syendt gar
* Mich dunckt ich hab das byllich thon
* darnach laß ich die dreck seck gon
* Schnel zu$^o$ iren elteren heym
* sie ho$^e$rendt nit gon schwindelßheym
* Man solt in geben ein strabat
* so wyßt yedes was es zu$^o$ schaffen hat
* Nun mu$^o$ß ich weyter mich versprechen
* vnd mich der falschen anclag rechen
* Wenn ir nun selbs zu$^o$ opffer kouffen
* vnd an die grossen glocken louffen
* Vnd machendt selbs ein groß gelüt
* üweren wybren zu$^o$ der zeit
* Vnd merckt nit das sy euch betriegen
* ein frum fraw laßt sich wol beniegen
* Mit dem was ir haußwirt vermag
* vnd was er gewynnet alle tag
* dz thu$^o$t aber nit der wiest schlepsack
* Die grosse glock mu$^o$ß man ir lytten
* vnd facht mit irem mann an strytten
* Lieber hans nym doch eins war
* wie vnser nachpurin drit da har
* So schon vnd auch so suberlich
* bekleydet also adelich
* So du mich laßst so ellendt gon
* als ob ich dir nie dienst hett thon
* Oder nit so zart als sey
* so du ein amptmann bist do bey
* Wo die wyber kummendt zamen
* so mu$^o$ß ich mich syn werlich schammen
* Myn nachpurin dreyt ein sammet an
* so ich har in eym küttel gan
* Will er ir denn kauffen nit
* die groß glock ziehen an do mit
* so sprichts das dich der rytten schyt
* Wiltu mir nit zierden kouffen
* so kan ich wol zu$^o$n münchen louffen
* Zu$^o$ dem adel \ zu den pfaffen
* die werdedt mir wol kleyder schaffen
* Das ich auch gang wie ander lüt
* ich mu$^o$ß doch bzalen mit der hüt
* Sie werdendt zu$^o$ dem tu$^o$chman gon
* vnd mich verdretten vnd verston
* Nun helff gott allen armen mannen
* die man in das bu$^o$ch kan bannen
* Nun seind die wyber schuldig dran
* das man die groß glock zühet an
* Vnd also hoch anfacht das gesang
* das es doch leyder weret nit lang
* Denn wer mer vß gibt denn er magk
* den schlag ich mit dem düppel sack
* Wenn ir so reich zu$^o$m opffer gon
* die weiber also scheren lon
* Zu$^o$ der grossen glock euch zwyngen
* was schuldt hab ich an disen dingen
* Vwere wyb sind schuldig dran
* die selben solt ir clagen an
* Doch wenn ir kumpt vff iren schlag
* so schlag ich mit dem düppel sack
* was ich in aller krefft vermagk
* Ich hab wol manchen also troffen
* das er mir vß dem landt ist geloffen
* Für war kein ander ding ich thet
* das hab ich als eym mu$^o$ller geredt.
* Ich armer müller mu$^o$ß mich clagen
* vnd vom verlornen essel sagen
* Den sie verwenet handt mir ab
* das ich syn noch hüt mangel hab
* Wer sich verlürt der selb sich clagt
* vnd byllich seinen schaden sagt
* Ließ man mir meyn gu$^o$t do heym
* myn essel duß zu$^o$ schwindelßheym
* so thet ich auch der menschen keym
* Fiegt man mir den schaden zu$^o$
* des selben glychen ich auch thu
* Was hab ich doch den lütten thon
* das sie mein esel nit londt ston
* Sy thu$^o$ndt meym essel so vil gu$^o$t
* das er mir nymmer gu$^o$t mer thu$^o$t
* Thet man im an nit so groß ere
* in meyner mül noch dussen were
* So bald er mir ein mal endran
* do fieng ich in zu$^o$ su$^o$chen an
* Vnd fandt in vff eim küssen sytzen
* meyn essel von den hohen witzen
* Bey mir war er von hertzen fro
* wenn ich in legt ins bonen stro
* Mein essel hatts hyn durch gebissen
* das er ietz sitzet vff eym küffen
* Sie handt im vff gesetzt ein kron
* vnd gulden stuck im an gethon
* So handt die fu$^o$rsten im gegeben
* das er mag fürstlich fieren leben
* vnd ist ein essel doch dor neben
* Die burger handt in gesetzt in radt
* der keiser in geadlet hatt
* vnd fieret ietz adelichen stadt
* Zunfftmeister \ scheffen \ oberkeit
* handt sie meym esel zu$^o$ geseyt
* Bym goltschmidt sitzt er in dem gaden
* bey dem kremer in dem laden
* Bey dem kauffmann vff der gassen
* all handtwerck bey dem essel sassen
* Vnd setzten in hoch oben dran
* er mu$^o$st den ho$^e$chsten sitz do han
* yeder man gab im beuor
* dem wiesten groben esels or
* bey mir lag er im stall für wor
* Do ich in su$^o$cht von leyen gieng
* in kirchen su$^o$chen anefieng
* Fand ich in oben ston im chor
* vnd gab sich vß für ein doctor
* Vnd hatt ein syden chor rock an
* vnder in allen oben stan
* Wol aber sprach ich in den stall
* do wolten sie mir weren all
* Vnd woltendt im bey gestanden syn
* biß dennocht ich in treyb do hyn
* Vnd mir zu$^o$n barfu$^o$sen entran
* bald legtens im ein kutten an
* vnd machten in do gardian
* Zu$^o$m predigern ward er prior gemacht
* vnd hattsich mit eim mantel bsacht
* Das ich hett tusendt eyd geschworen
* Er wer ein prediger erboren
* so abenthürig was er gschoren
* Die Augistiner Carmelyten
* charthüser vor den alten zeitten
* Hattendt in auch vff gelesen
* das er mit in fu$^o$rt münches wesen
* vnd mu$^o$st in in der schu$^o$len lesen
* Ich fand mein essel vff dem stu$^o$l
* sitzen vff der hohen schu$^o$l
* Vnd fieng an im hertzen sagen
* hett dich der düffel vff hyn tragen
* Mit kurtzen worten sag ich das
* on allen zorn \ on nyd vnd haß
* Das er ein grosser essel was
* do er schon oben hoch dran saß
* Der ley den essel zucht zu$^o$n eren
* dem geistlichen kan man das nit weren
* Was hab ich doch den lüthen thon
* das sie myn essel nit londt gon
* vnd do heim in stalle ston
* So vnwerdt wurdt er wol dar neben
* das sie in vmb ein sackpfiff geben
* Den armen ryten \ vnd in schinden
* wo sie ein wenig gelt drum finden
* Der essel ist in allem standt
* in allem rych in allem landt
* Kummen so zu$^o$ grossen eren
* das sie latin in wo$^e$llen leren
* Vnd hett wol me denn dreyssig ior
* auch latin gelernet vor
* Vnd doch nie mer begryffen kynnen
* denn ia von dummen synnen
* Wenn er schon gantz nüten kan
* noch dennocht sitz er oben dran
* vnd hatt ein sammot schuben an
* Nun clag ich ietz vom leyen stadt
* der mir myn essel verwenet hatt
* Vnd in so erlich vff erzogen
* das er myn stall duß ist geflogen
* Das hat auch thon die geistlicheyt
* die im an datten münchisch kleyt
* das noch hüt myn essel dreyt
* Jo ist es wor wie man mir seyt
* denn ich hab syn keyn wyssenheit
* So bald ich aber in verlor
* vnd su$^o$cht in lange zyten vor
* Zu$^o$ eim worseger weiß man mich
* der selb sagt mir das sicherlich
* Wie das mein esel wer so werdt
* von iedermann vff gantzer erdt
* Das es mich gro$^e$ßlich wunder nam
* wie er zu$^o$ solchen eren kam
* Für wor ich gyn im wol der eren
* für fürsten graffen vnd den herren
* Für aller geistlicheit prelaten
* wie wol sie mich nie darumb batten
* Aber doch ist mirs ein bu$^o$ß
* das ich syn also manglen mu$^o$ß
* Ich solt myn narung mit im gewynnen
* latin do$^e$rfft er nit dar zu$^o$ kynnen
* Mich dunckt wenn ichs do$^e$rfft o$^e$flich sagen
* ließ man in seck zu$^o$r mülen tragen
* Vnd den essel in dem stall
* so stu$^e$nd er baß wyt vber all
* Darumb du liebster müller myn
* dyn esel tryb zu$^o$m stall hyn yn
* vnd lu$^o$g wer dier wel reden dryn
* Den selben gauch den selben doren
* schlag mit dem düppel sack zu$^o$n oren
* Darumb der müller fründtlich byt
* das niemans hie verschmahe nit
* Dise redt \ nür in der gemeyn
* in sunderheyt sol treffen kein.
* Gedruckt zu$^o$ Straßburg durch Mathis Hüpfuff. In dem iar als man zalt. M. V$^c$. vnd xv.

## Anmerkungen (Wikisource)

* ↑ Vorlage: schwlndelßheim
* ↑ Vorlage: seiu
* ↑ Vorlage: tngendt
* ↑ Vorlage: verdeben
* ↑ Vorlage: ho$^o$chsten
* ↑ Vorlage: kpffo
* ↑ Vorlage: brrten
* ↑ Vorlage: wreden
* ↑ Vorlage: kanffendts
* ↑ Vorlage: Darnmb
* ↑ Vorlage: Anch
* ↑ Vorlage: darnmb
* ↑ Vorlage: gwatl
* ↑ Vorlage: lanffen
* ↑ Vorlage: nachpnrn
* ↑ Vorlage: Vnnntz
* ↑ Vorlage: snnst
* ↑ Vorlage: vnblilich
* ↑ Vorlage: vnd vnd